มิสแกรนด์อินเตอร์เนชันแนล

**มิสแกรนด์อินเตอร์เนชันแนล** () หรือ **มิสแกรนด์** () เป็นการประกวดความงามระดับนานาชาติที่สำคัญที่จัดขึ้นเพื่อรณรงค์การยุติสงครามและความรุนแรง ภายใต้การดำเนินงานของบริษัท มิสแกรนด์ อินเตอร์เนชั่นแนล จำกัด (มหาชน) โดยมีสำนักงานใหญ่ตั้งอยู่ในประเทศไทย ซึ่งจัดประกวดครั้งแรกในปี ค.ศ. 2013 และมีณวัฒน์ อิสรไกรศีล เป็นประธานกองประกวด กับเทเรซ่า ชัยวิสุทธิ์ เป็นรองประธานกองประกวด มิสแกรนด์อินเตอร์เนชันแนลมีเวทีระดับประเทศที่อยู่ภายใต้การดูแลขององค์กรโดยตรงคือมิสแกรนด์ไทยแลนด์ ขณะที่มิสแกรนด์ระดับประเทศอื่น ทางองค์กรจะให้ลิขสิทธิ์แก่กองประกวดประเทศนั้นในการดูแล

ผู้ดำรงตำแหน่งมิสแกรนด์อินเตอร์เนชันแนลคนปัจจุบันคือ เอ็มม่า แมรี่ ฟรานซิสโก ทิกเลา จากประเทศฟิลิปปินส์ เมื่อวันที่ 18 ตุลาคม ค.ศ. 2025 ณ เอ็มจีไอ ฮอลล์ กรุงเทพมหานคร ประเทศไทย

## ประวัติ
มิสแกรนด์อินเตอร์เนชันแนลเป็นเวทีการประกวดนางงามระดับนานาชาติ ซึ่งก่อตั้งโดยณวัฒน์ อิสรไกรศีล นักจัดรายการโทรทัศน์และนักธุรกิจชาวไทย การประกวดได้ถูกจัดขึ้นเป็นครั้งแรกในปี ค.ศ. 2013 ที่จังหวัดนนทบุรี ประเทศไทย ภายใต้การสนับสนุนของรัฐบาลไทย ณ เวลานั้น โดยในครั้งนั้นมีผู้เข้าร่วมประกวดทั้งหมด 71 ประเทศและดินแดน ซึ่งผู้ที่ได้รับตำแหน่งมิสแกรนด์อินเตอร์เนชันแนลคนแรกคือเยเนลิ ชาปาร์โร จากปวยร์โตรีโก ในปี ค.ศ. 2016 เป็นครั้งแรกที่ทางกองประกวดได้จัดการประกวดนอกประเทศไทย โดยได้มีการจัดขึ้นที่ลาสเวกัส รัฐเนวาดา สหรัฐอเมริกา ในวันที่ 25 ตุลาคม ซึ่งนับตั้งแต่การประกวดในปี ค.ศ. 2015 ทางองค์กรจะจัดการประกวดรอบแกรนด์ไฟนอลทุกวันที่ 25 ตุลาคมของทุกปี แต่ทั้งนี้จากการระบาดทั่วของโควิด-19 ทำให้วันที่จัดแกรนด์ไฟนอลไม่เป็นไปตามเดิม โดยในปี ค.ศ. 2020 ตามกำหนดการเดิมแกรนด์ไฟนอลจะถูกจัดขึ้นในวันที่ 25 ตุลาคม ปีดังกล่าว ณ ประเทศเวเนซุเอลา แต่จากสถานการณ์ของการแพร่ระบาดทำให้ทางกองประกวดได้ตัดสินใจเลื่อนการประกวดออกไปก่อนที่จะทำการจัดขึ้น ณ กรุงเทพมหานคร ประเทศไทย ในวันที่ 27 มีนาคม ค.ศ. 2021 เช่นเดียวกันกับปี ค.ศ. 2021 ที่ทางองค์กรได้เลื่อนการจัดไปจากวันที่ 25 ตุลาคม ตามธรรมเนียมไปเป็นวันที่ 4 ธันวาคม ต่อมาในปี ค.ศ. 2024 เริ่มแรกมีกำหนดจัดขึ้น ณ ประเทศพม่า แต่เนื่องจากความขัดแย้งภายในพม่า ทำให้ทางองค์กรได้เปลี่ยนประเทศเจ้าภาพการประกวดไปยังประเทศไทยและประเทศกัมพูชา ซึ่งถือเป็นการจัดงานร่วมกันระหว่างทั้งสองประเทศโดยมีกำหนดการประกวดตามเดิมในวันที่ 25 ตุลาคม อย่างไรก็ตามในเวลาต่อมาทางองค์กรได้ตัดสินใจยกเลิกสิทธิ์การเป็นประเทศเจ้าภาพของประเทศกัมพูชา และกลับมาจัดการประกวดที่ประเทศไทยเพียงประเทศเดียว

นับตั้งแต่มีการจัดตั้งองค์กรมีเหตุการณ์ที่มิสแกรนด์อินเตอร์เนชันแนลไม่สามารถปฏิบัติหน้าที่ได้อย่างสมบูรณ์และทำให้องค์กรได้ตัดสินใจให้รองชนะเลิศอันดับหนึ่งขึ้นมาปฏิบัติหน้าที่แทนเป็นจำนวน 2 ครั้ง โดยครั้งแรกหลังจากที่แคลร์ เอลิซาเบธ พาร์กเกอร์ จากประเทศออสเตรเลีย ได้ขึ้นดำรงตำแหน่งมิสแกรนด์อินเตอร์เนชันแนล ประจำปี ค.ศ. 2015 ในวันที่ 1 เมษายน ค.ศ. 2016 แทนอาเนอา การ์ซิอา จากสาธารณรัฐโดมินิกัน ซึ่งเป็นผู้ดำรงตำแหน่งเดิม และครั้งที่สองหลังจากที่คริสติน จูเลียน โอเปียซา จากประเทศฟิลิปปินส์ ได้ขึ้นดำรงตำแหน่งมิสแกรนด์อินเตอร์เนชันแนล ประจำปี ค.ศ. 2024 ในวันที่ 3 มิถุนายน ค.ศ. 2025 แทนเรเชล คุปตะ จากประเทศอินเดีย ซึ่งเป็นผู้ดำรงตำแหน่งเดิม สำหรับพาร์กเกอร์ในเวลาต่อมามีความประสงค์จะไปประกวด ณ เวทีอื่นต่อ ทำให้ทางองค์กรได้ออกแถลงการณ์ว่าเธอจะไม่มีส่วนเกี่ยวข้องกับทางองค์กรอีกต่อไปนับตั้งแต่เดือนกุมภาพันธ์ ปี ค.ศ. 2019

ในวันที่ 4 ธันวาคม 2568 ได้มีการประกาศจัดการประกวดเวทีใหม่ในชื่อ **[[เอ็มจีไอออลสตาร์]]** ().

## การคัดเลือกผู้เข้าประกวด
ผู้เข้าประกวดในแต่ละปีจะถูกคัดเลือกผ่านผู้ถือลิขสิทธิ์ในระดับประเทศ หรือ เนชันแนลไดเรกเตอร์ () ในการคัดเลือกของประเทศและดินแดนนั้นอาจจะมีความแตกต่างกันออกไปทั้งการจัดประกวดระดับประเทศ, การคัดเลือกภายใน หรือการแต่งตั้งให้ดำรงตำแหน่ง ซึ่งผู้เข้าประกวดจะต้องมีองค์ประกอบให้สอดคล้องกับหลัก 4 บี () ตามวัตถุประสงค์ขององค์กรซึ่งได้แก่ รูปร่าง (), ความงาม (), ความฉลาด () และธุรกิจ ()

ทั้งนี้เนื่องจากมิสแกรนด์อินเตอร์เนชันแนลเป็นเวทีที่เกิดใหม่ได้ไม่นานทำให้ผู้เข้าประกวดอาจจะผู้ที่ได้รับการแต่งตั้งโดยที่ยังไม่มีการประกวดระดับประเทศ แต่การประกวดมิสแกรนด์ระดับประเทศนั้นได้รับความสนใจเป็นอย่างมากโดยเฉพาะประเทศในแถบตะวันออกไกลและลาตินอเมริกา ซึ่งผู้ที่ชนะการประกวดจะได้ดำรงตำแหน่งมิสแกรนด์ตามประเทศของตนเองและมีสิทธิ์เข้าร่วมการประกวดมิสแกรนด์อินเตอร์เนชันแนล ซึ่ง ณ ปัจจุบันมีทั้งอาทิ มิสแกรนด์กัมพูชา, มิสแกรนด์เนปาล, มิสแกรนด์ปารากวัย เป็นต้น อย่างไรก็ตามในบางเวทีการประกวดระดับประเทศก็จะนิยมส่งผู้เข้าประกวดที่ได้รับตำแหน่งรองชนะเลิศมาเข้าร่วม อาทิ เฟมินา มิสอินเดีย (ค.ศ. 2015 ถึง ค.ศ. 2021), บีนีบีนิงปีลีปีนัส (ค.ศ. 2013, ค.ศ. 2015 ถึง ค.ศ. 2022), มิสเม็กซิโก (ค.ศ. 2017 ถึง ค.ศ. 2020) เป็นต้น ถึงแม้ว่าการประกวดความงามจะไม่ได้รับความนิยมมากในทวีปยุโรปและทวีปแอฟริกา แต่ก็มีหลายประเทศที่ทำการจัดประกวดในระดับประเทศ อาทิ มิสแกรนด์แอลเบเนีย, มิสแกรนด์คอซอวอ, มิสแกรนด์สเปน, มิสแกรนด์ฝรั่งเศส, มิสแกรนด์อิตาลี, มิสแกรนด์แอฟริกาใต้, มิสแกรนด์กานา เป็นต้น

ในประเทศสเปน, ประเทศอิตาลี และหลายประเทศในทวีปเอเชียผู้เข้าประกวดจะต้องลงแข่งในระดับพื้นที่ (เช่น จังหวัด, รัฐ, แคว้น, ภูมิภาค) ให้ชนะก่อนจึงจะมีสิทธิ์เข้าประกวดในระดับประเทศ นอกจากนี้ในประเทศสเปน, ประเทศมาเลเซีย และประเทศไทย บางพื้นที่ยังมีการจัดประกวดในระดับเขตหรืออำเภอโดยผู้ชนะจะต้องมาแข่งกันในระดับจังหวัดและจะต้องชนะเลิศจึงจะมีสิทธิ์ไปแข่งในระดับประเทศ

## รูปแบบการประกวด
### กิจกรรมก่อนรอบแกรนด์ไฟนอล
กิจกรรมก่อนรอบแกรนด์ไฟนอลหรือการประกวดใหญ่จะประกอบไปด้วย 3 กิจกรรมหลัก ซึ่งได้แก่ การประกวดรอบชุดว่ายน้ำ, การประกวดรอบชุดประจำชาติ และการประกวดรอบพรีลิมมินารี ซึ่งการประกวดรอบชุดว่ายน้ำจะถูกจัดขึ้นแยกจากสถานที่การประกวดรอบแกรนด์ไฟนอลขณะที่การประกวดรอบชุดประจำชาติและการประกวดรอบพรีลิมมินารีจะใช้สถานที่เดียวกับการประกวดรอบแกรนด์ไฟนอลในการแข่งขัน โดยจะมีการถ่ายทอดสดผ่านทางเฟซบุ๊กและยูทูบของกองประกวด  สำหรับรอบพรีลิมมินารีนั้นผู้เข้าประกวดจะต้องสวมใส่และเดินประกวดทั้งในชุดว่ายน้ำและชุดราตรีต่อคณะกรรมการบนเวที  ซึ่งการเดินทั้ง 2 รอบจะเป็นการตัดสินรางวัลชุดว่ายน้ำยอดเยี่ยมและรางวัลชุดราตรียอดเยี่ยม ซึ่งจะประกาศผลผู้ชนะในวันประกวดรอบแกรนด์ไฟนอล ตลอดจนรางวัลชุดประจำชาติยอดเยี่ยมและมิสป็อปปูลาร์โหวตที่ทางกองประกวดจะประกาศผลในวันประกวดรอบแกรนด์ไฟนอล ทั้งนี้ในการเข้ารอบ 20 คนสุดท้ายทางประกวดจะทำการเก็บคะแนนตั้งแต่รอบการทำกิจกรรมกับทางกองประกวด, รอบการประกวดพรีลิมมินารี และรอบการสัมภาษณ์แบบปิดกับคณะกรรมการ

### แกรนด์ไฟนอล
การประกวดรอบแกรนด์ไฟนอลหรือการประกวดใหญ่จะถูกถ่ายทอดสดผ่านสถานีโทรทัศน์ทั่วโลกและผ่านสื่อโซเชียลมีเดียของทางกองประกวด โดยรูปแบบการคัดเลือกผู้เข้าประกวด 20 คนสุดท้ายจะมาจากทั้งการสังเกตการณ์ของเจ้าหน้าที่ในกองประกวดระหว่างอยู่ในกอง, การสัมภาษณ์แบบปิดกับคณะกรรมการ, การประกวดรอบชุดว่ายน้ำ และการประกวดรอบพรีลิมมินารี อย่างไรก็ตามนับตั้งแต่ในปี 2020 จะมีการประกาศรางวัลประเทศแห่งปี ซึ่งเป็นการคัดเลือกจากผู้รับชมทางออนไลน์ โดยผู้ที่ได้รับรางวัลจะสามารถเข้ารอบ 20 คนสุดท้ายไปโดยอัตโนมัติ ในการแข่งขันรอบ 20 คนสุดท้ายนั้น ผู้เข้าแข่งขันทั้ง 20 คนจะต้องมาเดินประกวดในรอบชุดว่ายน้ำเพื่อทำการคัดเลือกเข้าสู่รอบ 10 คนสุดท้ายแต่ทั้งนี้ผู้เข้าประกวดที่ชนะรางวัลมิสป็อปปูลาร์โหวตจะเข้ารอบ 10 คนสุดท้ายไปโดยอัตโนมัติ ทำให้การแข่งขันรอบชุดว่ายน้ำอาจจะคัดเลือกเหลือเพียงแค่ 9 คน ในรอบ 10 คนสุดท้ายนั้นผู้เข้าประกวดจะต้องประกวดรอบสุนทรพจน์ในหัวข้อ **ยุติสงครามและความรุนแรง** () และทำการเดินประกวดในรอบชุดราตรี ซึ่งนับตั้งแต่ปี ค.ศ. 2022 ผู้ที่ผ่านเข้ารอบ 10 คนสุดท้ายจะได้รับตำแหน่งรองชนะเลิศอันดับห้าโดยอัตโนมัติ

หลังจากการประกวดรอบสุนทรพจน์และรอบชุดราตรีเสร็จสิ้นคณะกรรมการจะทำการตัดสินให้เหลือเพียง 5 คนสุดท้ายเพื่อเข้าสู่ในรอบตอบคำถาม ในการแข่งขันรอบนี้ทางประกวดจะใช้คำถามชุดเดียวกันทั้งหมดในการตัดสินโดยหัวข้อจะเป็นสถานการณ์ทั่วโลกในปัจจุบัน อาทิ การระบาดทั่วของโควิด-19, การเลือกตั้งประธานาธิบดีสหรัฐ ค.ศ. 2016, วิกฤตการณ์ในประเทศเวเนซุเอลา เป็นต้น คณะกรรมการจะทำการตัดสินผู้ชนะจากคำตอบและภาพรวมในการทำกิจกรรมทั้งหมดของผู้เข้าประกวด ซึ่งพิธีกรจะทำการประกาศและมอบตำแหน่งรองชนะเลิศอันดับห้าให้กับผู้ที่ผ่านเข้ารอบ 10 คนสุดท้าย ก่อนที่จะประกาศตำแหน่งรองชนะเลิศอันดับสี่, รองชนะเลิศอันดับสาม และรองชนะเลิศอันดับสองตามลำดับ ก่อนที่จะเหลือเพียงแค่ 2 คนสุดท้าย ซึ่ง 1 ใน 2 คนสุดท้ายจะได้ดำรงตำแหน่งมิสแกรนด์อินเตอร์เนชันแนล

;สรุปกระบวนการคัดเลือกผู้เข้าประกวด

## มงกุฎของมิสแกรนด์อินเตอร์เนชันแนล
ตามธรรมเนียมของทางองค์กรมงกุฎของมิสแกรนด์อินเตอร์เนชันแนลจะถูกเรียกว่า **โกลเดนคราวน์** () ซึ่งมงกุฎประจำตำแหน่งจะมีการผลัดเปลี่ยนทุก 3 ปี  ตัวมงกุฎใหญ่ทุกมงกุฎจะมีโครงสร้างที่ทำจากทองคำและทองเหลืองเป็นส่วนประกอบซึ่งจะมีการตกแต่งด้วยเพชรและมรกต

โกลเดนคราวน์รุ่นแรกนั้นได้ถูกจัดทำโดยก๊อดไดมอนด์ซึ่งมีชวลิต ชมเมือง ช่างทำอัญมณีชาวไทยเป็นผู้ดูแลการผลิตทั้งหมด โดยมงกุฎได้มีการสวมใส่เพียงแค่ 3 ปี ก่อนที่จะถูกผลัดเปลี่ยนไปในรุ่นที่สองซึ่งออกแบบและทำโดยบริษัทไม่ทราบชื่อ โกลเดนคราวน์รุ่นที่สามได้ถูกใช้ตั้งแต่ปี ค.ศ. 2019 ถึงปี ค.ศ. 2021 โดยมีเฆออร์เฆ บิตเตลส์ ช่างทำอัญมณีชาวเวเนซุเอลาเป็นผู้ดูแลการผลิตทั้งหมด ซึ่งปัจจุบันเขาเป็นผู้รับผิดชอบในการออกแบบและผลิตโกลเดนคราวน์รุ่นที่สี่ ด้วยเช่นกัน ทั้งนี้บิตเตลส์ยังได้ออกแบบและผลิตมงกุฎสำหรับรองชนะเลิศทั้ง 4 ตำแหน่งซึ่งได้เริ่มมีการให้เป็นครั้งแรกในปี ค.ศ. 2019 อีกทั้งสำหรับผู้ที่ผ่านเข้ารอบ 10 คนสุดท้ายนับตั้งแต่ปี ค.ศ. 2022 ทางองค์กรได้เพิ่มตำแหน่งรองชนะเลิศอันดับห้าให้กับผู้ที่ผ่านเข้ารอบดังกล่าว โดยผู้ได้รับตำแหน่งจะได้รับมงกุฎด้วยเช่นกัน

ในส่วนของเงินรางวัลนั้นนับตั้งแต่ปี ค.ศ. 2014 ทางองค์กรได้ให้เงินรางวัลประจำปีกับผู้ที่ได้รับตำแหน่งมิสแกรนด์มิสเตอร์เนชันแนลเป็นจำนวน 40,000 ดอลลาร์สหรัฐพร้อมกับให้ปฏิบัติภารกิจกับทางองค์กรตลอดระยะเวลาการดำรงตำแหน่ง  ซึ่งเงินรางวัลได้เพิ่มขึ้นจาก 30,000 ดอลลาร์สหรัฐในปี ค.ศ. 2013 แต่อย่างไรก็ตามในปี ค.ศ. 2021 สื่อประเทศเวียดนามได้มีการเผยแพร่ว่าเหงียน ทุก ถวี่ เตียน มิสแกรนด์อินเตอร์เนชันแนล ประจำปี ค.ศ. 2021 ได้รับเงินรางวัลเป็นจำนวน 60,000 ดอลลาร์สหรัฐ 

สำหรับเงินรางวัลของรองชนะเลิศสำนักข่าวเอบีเอส-ซีบีเอ็นของประเทศฟิลิปปินส์ได้ทำการรายงานว่าซาแมนธา เบอร์นาร์โด รองชนะเลิศอันดับหนึ่ง ประจำปี ค.ศ. 2020 ได้รับเงินรางวัลจำนวน 6,000 ดอลลาร์สหรัฐ ขณะที่สื่อของประเทศอินเดียก็ได้ออกมาเปิดเผยว่าวาร์ติกา สิงห์ รองชนะเลิศอันดับสอง ประจำปี ค.ศ. 2015 ได้รับเงินรางวัลจำนวน 4,000 ดอลลาร์สหรัฐ ขณะที่รองชนะเลิศอันดับสามและรองชนะเลิศอันดับสี่จะได้รับเงินรางวัลจำนวน 3,000 ดอลลาร์สหรัฐ และ 2,000 ดอลลาร์สหรัฐ ตามลำดับ นอกจากรองชนะเลิศแล้วผู้ที่ได้รับรางวัลในการประกวดรอบอื่นจะได้รับเงินรางวัลจำนวน 1,000 ดอลลาร์สหรัฐ ถึง 3,000 ดอลลาร์สหรัฐต่อรางวัลโดยลำดับเงินรางวัลดังกล่าวอิงจากการประกวดในช่วงปี ค.ศ. 2013 ถึงปี ค.ศ. 2015

หลังจากที่มิสแกรนด์อินเตอร์เนชันแนลได้ดำรงตำแหน่งจนครบวาระแล้ว ทางองค์กรจะทำมงกุฎที่ระลึกให้กับผู้ดำรงตำแหน่งซึ่งออกแบบและผลิตโดยช่างทำอัญมณีคนเดียวกันกับมงกุฎที่มิสแกรนด์อินเตอร์เนชันแนลคนนั้นสวมใส่
### แกลเลอรีมงกุฎมิสแกรนด์อินเตอร์เนชันแนล

File:Daryanne Lees.png|*มงกุฎ โกลเดนคราวน์ รุ่นที่ 1* สวมโดย ลิส การ์ซิอา, มิสแกรนด์อินเตอร์เนชันแนล 2014
File:Maria Clara Sosa Perdomo.png|*มงกุฎ โกลเดนคราวน์ รุ่นที่ 2* สวมโดย กลารา โซซา, มิสแกรนด์อินเตอร์เนชันแนล 2018
File:Abena Akuaba Appiah.png|*มงกุฎ โกลเดนคราวน์ รุ่นที่ 3* สวมโดย อาเบนา อัปเปียห์, มิสแกรนด์อินเตอร์เนชันแนล 2020
File:Luciana Fuster (cropped).jpg|*มงกุฎ โกลเดนคราวน์ รุ่นที่ 4* สวมโดย ลูเซียนา ฟุสเตร์, มิสแกรนด์อินเตอร์เนชันแนล 2023
File:Emma Mary Tiglao.jpg|*มงกุฎ โกลเดนคราวน์ รุ่นที่ 5* สวมโดย เอ็มมา ทิกเลา, มิสแกรนด์อินเตอร์เนชันแนล 2025


## ผู้ชนะการประกวดในช่วงไม่กี่ปี

### ทำเนียบผู้ชนะมิสแกรนด์อินเตอร์เนชันแนล

ไฟล์:Emma Mary Tiglao.jpg|**[[มิสแกรนด์อินเตอร์เนชันแนล 2025]]**เอ็มมา แมรี่ ฟรานซิสโก ทิกเลา
ไฟล์:CJ Opiaza MGI 2024.png|**[[มิสแกรนด์อินเตอร์เนชันแนล 2024]]**คริสติน จูเลียน โอเปียซา(ดำรงตำแหน่งแทน)
ไฟล์:Rachel Gupta MGI24.png|**[[มิสแกรนด์อินเตอร์เนชันแนล 2024]]**เรเชล คุปตะ(ปลดจากตำแหน่ง)
ไฟล์:Luciana Fuster (cropped).jpg|**[[มิสแกรนด์อินเตอร์เนชันแนล 2023]]**ลูเซียนา ฟุสเตร์
File:Isabella Menin.png|**[[มิสแกรนด์อินเตอร์เนชันแนล 2022]]**อีซาแบลา เมนิง
ไฟล์:Nguyễn Thúc Thùy Tiên 2021.png|**[[มิสแกรนด์อินเตอร์เนชันแนล 2021]]**เหงียน ทุก ถวี่ เตียน
ไฟล์:Abena Akuaba Appiah.png|**[[มิสแกรนด์อินเตอร์เนชันแนล 2020]]**อาเบนา อัปเปียห์
ไฟล์:Valentina Figuera Morales.png|**[[มิสแกรนด์อินเตอร์เนชันแนล 2019]]**บาเลนตินา ฟิเกรา
ไฟล์:Clara Sosa on FarangDay.jpg|**[[มิสแกรนด์อินเตอร์เนชันแนล 2018]]**กลารา โซซา
ไฟล์:Miss Grand International 2017 visited Embassy of Peru in Bangkok 01 (cropped).jpg|**[[มิสแกรนด์อินเตอร์เนชันแนล 2017]]**มาริอา โฆเซ โลรา
ไฟล์:Ariska Putri Pertiwi in Ministry of Tourism and Creative Economy of The Republic of Indonesia Press Conference (1) (cropped).jpg|**[[มิสแกรนด์อินเตอร์เนชันแนล 2016]]**อาริซกา ปูตรี เปอร์ตีวี
ไฟล์:Claire Parker.png|**[[มิสแกรนด์อินเตอร์เนชันแนล 2015]]**แคลร์ เอลิซาเบธ พาร์กเกอร์(ดำรงตำแหน่งแทน)
ไฟล์:Anea Garcia.png|**[[มิสแกรนด์อินเตอร์เนชันแนล 2015]]**อาเนอา การ์ซิอา(ปลดจากตำแหน่ง)
ไฟล์:Daryanne Lees.png|**[[มิสแกรนด์อินเตอร์เนชันแนล 2014]]**ลิส การ์ซิอา
ไฟล์:Janelee Chaparro.png|**[[มิสแกรนด์อินเตอร์เนชันแนล 2013]]**เยเนลิ ชาปาร์โร   


## องค์กรมิสแกรนด์อินเตอร์เนชันแนล
ในปัจจุบันองค์กรมิสแกรนด์อินเตอร์เนชันแนลอยู่ภายใต้การดูแลของบริษัท มิสแกรนด์ อินเตอร์เนชั่นแนล จำกัด (มหาชน) ซึ่งมีสำนักงานใหญ่ตั้งอยู่ในกรุงเทพมหานคร ประเทศไทย โดยมีณวัฒน์ อิสรไกรศีล เป็นประธานกองประกวด และเทเรซ่า ชัยวิสุทธิ์ เป็นรองประธานกองประกวด

;ผู้ได้รับตำแหน่งในองค์กรมิสแกรนด์อินเตอร์เนชันแนล

รายชื่อดังต่อไปนี้เป็นรายชื่อของผู้ได้รับตำแหน่งในองค์กรมิสแกรนด์อินเตอร์เนชันแนลโดยตรง ซึ่งประกอบไปด้วยมิสแกรนด์อินเตอร์เนชันแนลและมิสแกรนด์ไทยแลนด์

;หมายเหตุ

## ดูเพิ่ม
* มิสแกรนด์อินเตอร์เนชันแนล (บริษัท)
* เอ็มจีไอออลสตาร์
* รายการประกวดความงาม

## อ้างอิง

## แหล่งข้อมูลอื่น

* 
* 
* 
* 
* 
* 


หมวดหมู่:การประกวดนางงามในประเทศไทย
หมวดหมู่:การประกวดนางงามระดับนานาชาติ
หมวดหมู่:องค์การที่ก่อตั้งในปี พ.ศ. 2556
หมวดหมู่:มิสแกรนด์อินเตอร์เนชันแนล (บริษัท)